«MYu» Lukaku uchun «Everton»ga 90 mln funt va Runini beradi

«Everton» hujumchisi Romelu Lukaku Angliyaning boshqa bir jamoasi «Manchester Yunayted»ga o‘tishga yaqin turibdi. Bu haqda The Times nashri xabar bermoqda.
Britaniyaning eng nufuzli nashrlaridan biri sanalgan manbaning yozishicha, belgiyalik futbolchi uchun to‘lanadigan transfer summasi oldin ma'lum qilinganidek 75 million emas, undan ko‘proq bo‘ladi. Ya'ni «MYu» dastlabki  «Everton»ga 75 million funt (86 million yevro) to‘laydi va yana qo‘shimcha bonusi sifatida 15 million funt sarflaydi. Jami bo‘lib hujumchi uchun 90 million funt to‘lanadi.
Bundan tashqari, «MYu» hujumchi Ueyn Runini ham liverpulliklarga qaytarib beradi. Taxminan bu transfer ham 10 million funtga baholanmoqda. «MYu» Runini tekinga berib yuborishni ko‘zlayotganini hisobga olsak, Lukakuning transferi jami bo‘lib 100 million funt sterlingga (115 million yevro) aylanadi. Bu Pol Pogba uchun to‘langan rekord puldan 10 million yevroga ko‘proq degani.


Ma'lumot uchun, Ueyn Runi «Everton» tarkibida 1995 yildan 2004 yilgacha to‘p surgan. Shulardan ikki mavsumini u jamoaning asosiy tarkibida o‘tkazgan.
Lukaku hozirda Los-Anjyelesda bo‘lib turibdi. Aynan shu yerda uning «MYu» futbolchisi sifatida tibbiy ko‘rikdan o‘tishi kutilmoqda.